באפריל 2018 מונה איליה וורוביוב למאמן הנבחרת, אך כבר בטורניר השוודי של Euro Hockey Tour, הנבחרת (שהורכבה משחקנים צעירים ולא מהשחקנים שנטלו חלק באולימפיאדה) ספגה 5 הפסדים רצופים וסיימה במקום הרביעי מתוך שבעה. ברם, באליפות העולם בהוקי קרח 2018, הנבחרת נראתה טוב יותר ופתחה את הטורניר עם 3 ניצחונות וללא ספיגות, אחרי ניצחונות על צרפת (7:0), אוסטריה (7:0) ובלארוס (6:0). ברם, הנבחרת הפסידה בשלב הבתים לצ'כיה ולשוודיה, לה הפסידה באליפות העולם לראשונה מזה 14 שנה, מאז 2004. ברבע גמר הטורניר פגשה את קנדה והפסידה לה בהארכה 5-4. היא סיימה את הטורניר במקום הששי, הגרוע ביותר בתולדותיה מאז 2013. באליפות העולם בהוקי קרח 2019 הנבחרת אומנם פתחה את הטורניר עם 8 ניצחונות רצופים כולל 7:2 על שוודיה (האלופה המכהנת) ועל ארצות הברית (4:3), אך הפסידה בחצי הגמר לפינלנד (0:1). לאחר הטורניר מונה אלכסיי קודאשוב למאמן, תחתיו בחרת רוסיה השתתפה בשלושה טורנירים במסגרת Euro Hockey Tour, שם הקבוצה השיגה רק ניצחון אחד בתשעה משחקים. אליפות העולם 2020, שהייתה אמורה להתקיים בשווייץ, בוטלה בגלל מגפת הקורונה וב-5 ביוני 2020 פוטר קודאשוב מתפקידו והוחלף על ידי ולרי בראגין, שהוביל בעבר בהצלחה את נבחרת הנוער. כך, אלכסיי קודאשוב שימש פחות משנה בתפקיד המאמן.